Disa’ kapijiet tal-istat Malti u ħames Prim Ministri li servew lill-pajjiżna f’dawn l-aħħar 50 sena ngħataw midalja speċjali waqt ċerimonja li saret dalgħodu fil-Palazz Presidenzjali. Fil-bidu tas-sena l-Gvern approva l-ħruġ ta’ midalja biex jikkommemora l-50 anniversarju mill-Indipendenza ta’ malta. Il-midalja ngħatat lill-Prim Ministru Joseph Muscat, Sir Anthony Mamo, l-Avukat Anton Buttigieg, is-Sinjorina Agatha Barbara, is-Sur Pawlu Xuereb, it-Tabib Ċensu Tabone, l-Avukat Ugo Mifsud Bonnici, il-Professur Guido de Marco, l-Avukat Edward Fenech Adami, President Emeritu, L-Avukat George Abela President Emeritu, In-Nutar George Borg Olivier, il-Perit Dom Mintoff, Dottor Alfred Sant, l-Avukat Lawrence Gonzi u lill-Avukat Karmenu Mifsud Bonnici in absentia. Il-Gvern qal li din il-midalja speċjali ngħatat biex tfakkar din il-ġrajja ta’ importanza nazzjonali fl-iżvilupp tal-kostituzzjoni u d-demokrazija ta’ pajjiżna li biha Malta kisbet post fil-komunità internazjonali tan-nazzjonijiet bħala stat sovran.